**Valgudtalelse:**
Lise Ræder Knudsen, konservator, ph.d., direktør Konserveringscenter Vejle og Fælles Museumsmagasiner

Jeg vil gerne genopstille til valget til ODM’s bestyrelses kulturhistoriske sektion på generalforsamling den 21.4.2022.
Vi har med ODM et fælles og stærkt talerør i den museumspolitiske debat, og vi bliver inddraget som en naturlig samarbejdspartner i mange sammenhænge.

Konkret vil jeg gerne arbejde videre med den opdaterede version af ODM’s [Magasinrapport fra 2006](https://www.dkmuseer.dk/sites/default/files/dokumenter/Vaerktoejer/ODMs_Magasinrapport.pdf), som jeg tog initiativ til og som gav et statistisk baseret overblik over kvaliteten af 1.303 magasinrum på 127 statsanerkendte museer. Der er givet midler til projektet fra SLKS, arbejdet er igangsat med Nationalmuseet som projektejer og det har fået navnet BEVARV. Flere medlemmer af bestyrelsen sidder i styregruppen for BEVARV. Jeg er med til at planlægge projektet og deltager i projektsekretariatet for ODM. Jeg har længe arbejdet for at synliggøre museernes arbejde med samlingsvaretagelsen, fordi det er et område, der er svært at skaffe midler til, og fordi jeg håber, at vi via politisk fokus på området, kan skaffe bedre økonomisk råderum for denne del af museernes virke. Desuden forsøger jeg i planlægningen af projektet bl.a. at få det til at passe fornuftigt ind i museernes hverdag, og få det til at trække på eksisterende viden, ved at inddrage konserveringscentrene i indhentningen af data.

Desuden arbejder jeg en del med den grønne omstilling især i forhold til kvalitet og energiforbrug på museernes magasiner. Her kan vi på museumsområdet byde ind med løsning på hvordan man godt og billigt kan bygge klimastyrede opbevaringsfaciliteter for mange andre kulturelle områder også f.eks. scenekunstbranchen. Det er der aktuelt også fokus på i ODM-sammenhæng med projektet *”Museernes grønne akademi”.*

Til daglig arbejder jeg med samlingsvaretagelse for en lang række museer som direktør for Konserveringscenter Vejle og Fælles Museumsmagasiner. Konceptet omkring Fællesmagasiner er i stadig udvikling og har vist vejen for den gode, billige og energineutrale bevaring for museer både i ind- og i udlandet. Dokumentation herfor ses af [Publikationsliste](http://www.konsv.dk/publikationer/) som findes på vores hjemmeside [www.konsvejle.dk](http://www.konsvejle.dk) .

Desuden sidder jeg i bestyrelsen for Museumsforum Syddanmark, som arbejder for museerne i fh.t. regionen og i redaktionen for tidsskriftet ”Tings Tale”, hvor jeg sidder i redaktionsgruppen.

Fælles for mit arbejde er, at det foregår i samarbejde med en række museer og vi tilsammen opnår resultater indenfor bl.a. forskning og bevaring, som det kan være svært at nå i en travl hverdag - hver for sig.